
Резюме: В условията на дълбоко социално противоречие, демографски срив, културна и ценностна криза значението на духовността става централен въпрос свързан с културно оцеляване. В рамките на семиотиката и културната антропология, именно вярата, като културен код се явява аналитичния инструмент способен да поддържа устойчива във времето идентичност. В теологичен смисъл това е универсалност за пребъдване, а в съвременните геополитически интереси вярата като категория е тясно свързана с фактора сигурност.

Summary: In the context of profound social contradictions, demographic decline, and a crisis of culture and values, the significance of spirituality is becoming a central issue related to cultural survival. Within the frameworks of semiotics and cultural anthropology, faith, understood as a cultural code, emerges as an analytical instrument capable of sustaining a stable identity over time. In the theological sense, this represents a universal principle of enduring existence, while in contemporary geopolitical interests, faith as a category is closely linked to the security factor.

Увод
   Вярата, като категория в съвременните геополитически интереси е тясно свързана с фактора сигурност. Ако през 1988 г. по изчисления на учените са регистрирани 2, 645 милиона религиозни привърженици, то към момента над 85% от населението в света се самоопределя като религиозно. Във всички конфесионални конфликти с религиозна нетърпимост – Северна Ирландия; Босна; Близкия изток; Индонезия; Судан; Шри Ланка; Китай; Нигерия, ключовата емоция е религиозен партикуларизъм. Иран е сред страните с най-много смъртни присъди, произнесени на религиозна основа. Използването на религиозни наративи за политическа мобилизация, както и придаването на сакрално значение на стратегически интереси винаги е бил мощен инструмент както за обществена консистентност, така и за разкол.  Нарастващото религиозно и културно разнообразие в Европа поставя нови предизвикателства пред усилията за запазване на европейското единство. Факт, че в съвременните международни взаимоотношения конфесията, като религиозно вероизповедание може да функционира в противоречив сам по-себе си дискурс – едновременно да формира културна идентичност и да провокира социално разграничение, да укрепва социалната структура на обществата и да активира конфронтация между тях. В този смисъл противоречивия характер на религиозната идентичност е в състояние да излиза от собствените си културни рамки и да въздейства върху политически пристрастия, както и крайни националистически убеждения. От друга страна различни деноминации в контекста на етническия маркер са в състояние да засилят есенциалисткия възглед за националната идентичност с убеждението за „висша раса“ или „богоизбран“ народ. На 05-12-25 г. администрацията на САЩ публикува нова визия (NSS) за националната си сигурност. В отговор, руската страна се заяви, като цивилизационно пространство и единствена алтернатива, която отстоява традиционни ценности пред лицето на глобализма. В доктринално-идеологически аспект се заговори за нов геополитически център – единна Евразия. В теологичен аспект, Москва е с претенциите за „Третия Рим“, а московската патриаршия единственото останало хранилище на ортодоксалната вяра. Фиксирането върху религиозна риторика (цивилизационен сблъсък, свещена война, демонизация на врага, защита на национална идентичност), рефлектира върху способността за прагматичен диалог. Редица анализатори отбелязват религиозната обусловеност в съвременните конфликти при втория мандат на Тръмп. (В. Търново, 2026, стр.917; 1031; 1042; 1051) Емоционалната риторика относно бойните действия на САЩ и Израел срещу Иран е свидетелство, че религията не е преживяване на миналото, а вътрешно присъща на цивилизациите.
ІІ. Вярата, като културен феномен
   Като хронотоп* (пространство и време),  религиозният образ на вярата в света се е зародил много преди абстрактното мислене. Историята ни показва, че всяка наука възниква от религия и представлява абстрактното й усъвършенстване за сметка (до някаква степен) на самата религия. Преживелищният опит на цивилизациите иманентно съдържа в ядрото си редица обяснителни понятия, привнесени от конфесията, чрез които съзнанието се ситуира в битието. Убеждението на Юнг, че религията превъзхожда всички рационалистични системи идва от каузалната й свързаност между вътрешния и външния човек. Пространството на вярата отъждествява дух и психика. Процесът на израстване и зрялост в живота на човека Юнг означава като индивидуация. Това за швейцарския психоаналитик е факт, наблюдаван и преживяван многократно и е основополагащ при разработването на психологията на духа. Израстването на всички равнища трябва да включва духовното развитие в неговия най-фин и стойностен аспект. Животът на духа, видим в психиката, трябва да се развива в съответствие с определени принципи и форми, които на свой ред трябва да се свържат с всички други равнища на човешката екзистенция. Тези принципи и форми Юнг нарича архетипи. Чрез тях концентрира енергията си върху наблюдаването на общата психична матрица, а именно колективното несъзнавано. В този контекст архетипите се явяват основните форми и пътища, по които протича психичното съществуване и които на всеки етап от индивидуалното развитие упражняват своето мощно влияние. Доминиращата роля при тях във всички времена се е изразявала чрез божества и герои. Последователността от събитията, които съставляват житейските им истории, е субстанцията, която е вплетена в структурите на цивилизационните митологии. Подобни наративи винаги са имали способността да отразяват по един непосредствен и спонтанен начин вътрешния специфичен живот на психиката на всяка култура или на всяка религиозна вяра. По отношение на нагласите изток – запад, Юнг прави съществено уточнение – противопоставя се на външното imitation Christi и на един типично европейски предразсъдък. Западният човек (според него), е ориентиран главно към своя Аз и през него се опитва да осъзнава  дълбочината на всичко съществуващо. От друга страна, източният човек преживява света на отделните неща и дори собствения си свят като сън: „Той е пуснал корени главно в „Земята“, която го привлича така силно, че неговите връзки със света са релативизирани до степен често неразбираема за нас.“ (Юнг, книга трета, стр. 93). Във фиксацията на българите към Земята има неподправена сакралност (sacral). Сакралното при тях въплъщава идеите и образите не само на Божественото, но и на ирационалното, мистичното. Подобна еклектична селекция предопределя началото на националния ни организъм, изграден върху адаптивните способности на отделните етнокултурни групи. Балканският полуостров, който българите припознават като място за обживяване, се явява не само входен пункт към Европа, но най-вече пресечна точка на духовен разлом. Ортодоксалната вяра се разгръща като буфер между две религиозни и по своята същност противостоящи тектоники – мюсюлмани и католици. Въз основа на преобладаващата религия, теориите за цивилизациите издигат мащабни концептуални конструкции, които систематизират обществата по света в няколко големи цивилизации (Тойнби, Арнълд. Изследване на историята. Том 1. София: Христо Ботев, 1995; Хънтингтън, Самюъл. Сблъсъкът на цивилизациите и преобразуването на световния ред. София: Обсидиан, 1999). Заселването на Балканите е във време, в което липсва утвърден цивилизационен модел при религиозно многообразие, време – пространството се свежда до срока на индивидуалния живот. Психологическото битие не се ангажира с историческото време, а е потопено в сърцевината на семейството. По този начин националното съзнание се формира в етническа уникалност от смесена морално-религиозна архитектура. Манталитетът се развива в мултикултурално взаимодействие и сложен етно-исторически контекст. При българите тази духовна сублимация се осъществява чрез religare – свързване на избраното за обживяване място с дълбоката вяра за своето индивидуално съществуване. В този смисъл установяването на прабългарските общности на днешните територии и най-вече тяхното им отстояване, е категорично доказателство за процес на обединяване на групови вярвания, културни системи и мирогледи. Племенната принадлежност постепенно се е хомогенизирала в своеобразна национална идентичност. Подобно обединяване включва система за организирано поведение, съпричастност, свещени места – физични или метафизични, ритуали, церемонии, изкуство (музика и танци). Подобно обединение изисква само по себе си и набор от закони, които да регламентират формирането и правомощията на държавността. Аналогичен пример, но исторически много по-късно ( 1250 г.) предлага Уилиям Завоевателя. С идеята да се обединят обичаите от всички региони на империята, той дава началото на съвременното английско право, произлизащо от прецедентното право. Важно е да се отбележи, че в случаи на конфликт се дава приоритет на правото на справедливостта с представител на духовенството. (Cambridge Introduction to British Constitutional Law – Yardley). Историческата му роля остава непроменена и до днес, а способността да функционира се свежда до баланс и регулация между светско и духовно. Тук априорно можем да приемем, че идеята за създаването на Конституцията на Обединеното кралство, която стъпва върху „избрани обичаи“ известни като common law, е реализирана много по-рано от прабългарските общности. При тях обаче (за разлика от Британската империя, която има потребност от право, което да се прилага във всичките му владения), в основата на убеждението им стои екзистенциалната потребност от териториално заявена държава. Новата общност се утвърждава с военни изяви, силно политическо присъствие и най-важното, със заявка за държавност.
   При покръстването на българите не се осъществява естественото отделяне от съществуващите вярвания, заклеймени като ерес. Новото религиозно смесване (по своята същност принудително), налага буквалното приемане на религиозната догма. Подобна консервативност в придържане към съответно схващане е в състояние да измести творческия потенциал на колективния дух и да предопредели духовно безплодие в търсене на истината. При българите обаче, преживелищната очевидност в разбиране за истината е отстояване на новия етос чрез процес на съ-участие: „Там, където всички ние сме съгласни помежду си, си имаме работа с истината – но там където нашите индивидуални съждения се разминават, ние грешим“ (Хераклит). Изключително далновиден за историческата реалност, Борис изгражда процеса на съ-участие чрез етнорелигиозно единство. Покръстването през 865 г. не трябва да се разглежда, като акт на религиозна конверсия, а цивилизационен избор при запазване на собствена културна автономия. Българската държава, изправена пред екзистенциален избор влиза в символния и културен код на Европа. Познанието може да бъде истинно само тогава, когато то намира потвърждение в общия опит. В този акт е налице не само индивидуално познание, а неговото социално потвърждение, в събитието на съпричастност към общия разум (koinos logos). Уникалното в процеса на християнизация, е че не води до културна асимилация, а съчетава собствена писмена, образователна и литургична традиции, като носители на национално самосъзнание. Нещо повече, усилията за самостоятелна българска архиепископия са израз на културен суверенитет, при който религиозната принадлежност е в симбиоза с политическа и културна автономия и вграден в езика код. Гносеология, ориентирана към динамика на обществения живот с паралел между полисът – като идеал на древногръцката демокрация и „Ветил – Дом Божий“, като свещената земя за отстояване при прабългарите (Историята от съня на Яков от Стария Завет, Битие, 28:10-19).
   От гледна точка на сакралното, в сърцевината на неговото съществуване Дюркем поставя религиозния интегритет като функция от емоционалните връзки между хората. (Дюркем, Е. 1998). Това убеждение той разгръща в контекста на сакрално и профанно. Всяка религиозна концепция за битието предполага дистинкция между свещено и профанно (Кайоа, Р., 2001). Същността се изразява в разделянето на света на профанни и свещени явления, които се интерпретират по два различни начина (Greeley, A., 1995). Тяхното разграничение за Вернон е въпрос на дефиниция, която хората приписват на аспекти от собствения си свят (Vernon, G., 1982). Времевите цикли в ойкумена на християнския свят са се определяли от Вселенските събори. Гледната точка на житейската му история приема нуминозността на божествен промисъл. Греховното е изразено с образи от Стария завет, а езическия свят, като наказание за греховете му. От друга страна Йероним (който превежда Библията на латински), задава въпроса за ролята на хуните в Божия замисъл (Stefan Rebenich, 2002). През 408 г. той се заема да даде теологичен отговор, като ги сравнява с халдеите наказали израилтяните заради тяхното неверие. Тази клерикална семантика визира хуно-българите, като ръката на възмездието. В този смисъл, късно-античния свят на прабългарите в контекста на теологичната апория варвари – възмездие дефинира копулата, пресечното пространство на профанно – сакрално. Тази универсалност в теологичен смисъл се явява предопределеност за пребъдване – безспорен исторически факт в съвременната реалност.
    Подобен анализ на формиране на българската държава, дефиниран с обяснителните модели и теологични възгледи за времето си, обяснява изключителната й социеталност и способност да просъществува в динамиката на мощни миграционни катаклизми. В този смисъл постмодерната парадигма е задължена да преразгледа античните клерикални събития в контекста на съвременен холистичен синтез на историческата карта: „Днес вече е очевидно, че нито европейската философия, нито европейската култура могат да бъдат разбрани, ако се изключи онзи хилядолетен фрагмент, наричан средновековна философия“ (Жилсон Е., Бьонер, Ф., стр.5). Ако разгледаме термина социеталност в духовен план, той би онагледил способността на обществото да запазва и съхранява националната си идентичност в тежки исторически превратности. Безспорно най-голямото изпитание за българите се явяват периодите на чуждо владичество. След половинвековни битки България отстъпва пред Византия. Въведено е тяхно административно деление, българските велможи са изселени в Мала Азия, а патриаршията ни става архиепископия. Народа страда от кръстоносни и варварски нашествия, които по своя характер да грабят и избиват не се различават, но обществената култура през XI-XII век продължава да съществува. Тук отново се активира релацията профанно-сакрално. Охридската архиепископия няма за цел да заличи българското етнополитическо съзнание (Литаврин, Г., 1981, стр. 293-299). Идеологически усилията на Източната империя са насочени по-скоро в преодоляване на антагонизма между тях и българите. Историческата ни култура през този период се разгръща през историко-апокалиптични хроники, които дълго са неглижирани от изследователските методи. Натрупания масив от изследователски данни за старобългарската есхатологична литература през последните години ни дава по-реалистична карта за общностната култура и вярвания (Каймакамова, М., 2003, стр.6). Налице е българо-византийски културен синтез и убеждение, че българите са „Божи народ“. Израз на вярата на българските летописци за хода на човешката история е отразена в уводната част на Тълкувание Данаилово: „Както е предначертано от Сътворението до края … Бог увенча седем царе и показа сред кои (хора) са местата и царствата им: първи Сенил сред асирийците; втори Аварак в Рим; трети Навуходоносор във Вавилон; четвърти Кир сред персите; пети Александър сред гърците; шести Ромул в Рим; седми Константин в Цариград. И когато настъпи началото на злините за целия свят, ще се въздигне Михаил каган на българите.“ (Тръпкова-Заимова, А. Милтенова, 1996, Цит. Съч., 125-126). Есхатологично поднесено го срещаме и в изказване на историка Николай Генчев: „Седем империи минаха през тези земи и загинаха, а ние сме все още тука.“ Подобни пророчества са заявка към периодизация на световната история, в която българите се възприемат като съставна част от новите религиозно-политически условия. Налице е превъзходство на идейното пред материалното с акцент върху мистичното. Към званията на византийския император се добавя титлата ортодоксос. Новите идеи на византийския икуменизъм намират почва и сред българите, като съдържанието им се преосмисля в дух, характерен за епохата. Отново е налице релация индивидуално-общностно, която синтезира православното изповедание с етническото самосъзнание на общността. Свързването на двете сили в християнската империя се осъществява в пространството на Православието (Гюзелев, В., 1981 г.).
   Различните исторически превратности от създаването на българската държава през цялото й съществуване са изправяли сигурността на нацията пред разнообразни по своя характер  предизвикателства. Значимите религиозни, а и социални реформи в историята до голяма степен са направлявани от взаимоотношенията на релацията цяло-част. В културно-историческото развитие на цялото човечество се открива една централна диспозиция, която детерминира динамиката му. Силата на противоречието между двете съставляващи обхваща континуум от земно и божествено, умозрително и сетивно, обществено и лично, индивидуално и множествено. Постигането на цялостност – като атрибутивен белег на духовността, зависи от хармоничното им взаимодействие, а смисълът е единство в и чрез разнообразие (In varietate concordia). През пет вековното османското владичество, православните структури са подложени на строги ограничения. Безспорно БПЦ има историческа заслуга за запазване на национално съзнание и форма на специфична идентичност. Запазването на духовната принадлежност на българите в тези условия е било възможно единствено в пространство на преживяване отвъд материалния свят. Уникалната жизненост, с която са отстоявали териториите си до последната твърдина, в годините на робство претърпява своеобразна метаморфоза. Инстинкт, вероятно еволюционно кодиран, включва мета програма за оцеляване и съхранение в неопределен хронотоп на пребиваване. Зад стените на манастирите, дори и като бленувана съставляваща подобно метапространство успява да изпълни потребността от национална уникалност. Този процес не развива диалектическата логика, а по-скоро интуитивната диалектичност или онтология на безмълвието характерно за исихазма. Подобна интуитивна мистичност се среща и при Хегел без да има доказателства, че е познавал добре исихазма.
   Излизането от тази петвековна духовна апнея, предопределя исторически период (1762-1878) на просветно и националноосвободително движение. Учредяването на Българската екзархия през 1870 г. институционализира националната идентичност чрез църквата, което е доказателство, че формирания през вярата културен код е в състояние да надхвърли чисто религиозното. Задействат се витални процеси за възстановяване на българската държава в етническите граници. Сакралният порив за територия включва земите на Мизия, Тракия и Македония с възкръснало съзнание за единен книжовен език и общи културни традиции. След края на руско-турската война, започва отлив от завзетите територии. В Европа се освобождава огромна социална енергия с апетити за преразпределение на граници. България е в центъра на военни конфликти и политически интриги. В крайна сметка губи почти половината си население и излиза с безпрецедентно орязани територии. Налице са детерминация и трансцендентализация, когато цял един народ е готов да жертва не просто материалното си благополучие, а биологичното си оцеляване в името на териториален суверенитет. Всяка териториална загуба по-късно ще утвърждава морална травма. Националният приоритет ще се фиксира географски, а изгубените територии ще се преживяват като изгубена идентичност. Подобна рефлексия е в състояние да надхвърли обхвата на рационалното и да затвърди специфична картографска есхатология, като припише метафизичност на териториите си. На 9 ти септември 1944 г. е установено правителство на Отечествения фронт, формира се нова политическа система от народнодемократичен тип. В глобален план се противопоставят концепциите изток – запад. Териториално България е ситуирана в Източния блок. Като идентичност е готова да стане 16-та съветска република. На специално свикан разширен пленум на ЦК на БКП на 04.12.63 г., единодушно е приет отказ от формалния национален суверенитет и сливане със Съветския съюз. Налице е идентификация на архетипно ниво, която Москва отхвърля. ЦК на КПСС има свои съображения и решава подготвяното обединение временно да се засекрети. В релацията вяра – идеология започва процес на активна осмоза, при който идеологията иззема пространството на вярата. Петия конгрес на БКП приема Закон за вероизповеданията и решение държавните органи да се намесват пряко в работата на религиозните общности. След 1945 г. иредентистката идея окончателно е затворена. Тази териториална обсебеност е прекратена съгласно международно фиксирана рамка. Сакралността към земята губи политическа адресируемост, но вътрешната рефлексия остава. Подобна асиметрия неизбежно поражда компенсаторни процеси към хомогенизация или нова форма на национално осмисляне. Легитимиращата перспектива, която е задавала исторически смисъл е видоизменена в следвоенна етническа политика за вътрешно подравняване. Налице е възпроизвеждане на формата чрез промяна на съдържанието. Модернизацията е разгърната като универсален разтворител на различие. Образование, трудова ангажираност, административна стандартизация са в посока за изравняване на социалната среда и интеграция не през културна идентичност, а с идеологически разказ. Засегната е структурата на обяснение за прекъснатото историческо развитие. Тоталитарната унификация на допустимото мислене през този период, ограничава интерпретативните рамки на езиковите регистри до ограничена ретроспективна рационализация. В годините след сваляне на „Желязната завеса“ по-малко развитите страни са разглеждани като икономически и политически изостанали. Нечувствителността на Запада към културните и исторически причини, които карат тези общества да се забавят в своя път на израстване, закономерно акумулира недоволство, особено в така наречените чакащи за Шенген (Brzezinski, Z., 1994 г.). Това безкрайно очакване за принадлежност към Европа кара обществата да се чувстват изоставени от същата тази демократична система към която са се стремили. Най-силните изблици на ирационалност според Бжежински, ще намерят място в онези страни, които след отхвърлянето на тоталитаризма прегръщат с най-голям ентусиазъм демократичната идея и след това се чувстват предадени от нея. Подобен политически регрес неизбежно освобождава дълбоки инстинкти на омраза, противоречиви чувства в обществото и носталгичен привкус от спомена за „соца“. Страната е изправена пред демографска криза, изтичане на кадри, фрагментация на обществото, криза на смисъла, цинизъм от най-високата държавна трибуна и консуматорска редукция на ценности, която отхвърля потребността от символен ред. Формиран от процесите на конкретна етническа картина, манталитетът е в състояние да активира защитни механизми с етнопсихологическо съдържание, изградени върху исторически натрупвана тревожност. Да активира реликтизация в обществените нагласи, архаични пожелания и смисловото им разбиране, както и да определя норми и модели на поведение в противоречие на логични аргументи. Подобен обществен фон е податлив на влияние от редица външни и вътрешни интереси, включително да внуши когнитивни репрезентации с ирационалното убеждение, че страната трябва да се върне към състояние на „автаркия“. Логичният извод води до предположение, че същественият компонент, който има пряка връзка с националната сигурност, е има ли действаща духовна и ценностна система, като основен регулатор на обществените интеракции. В най-общ смисъл, влиянието на вярата върху Аз-идентичността независимо от вътрешното й убеждение (дали вярва или в какво вярва) се  обединява около ценности, а като социален феномен, формира чувство за принадлежност.

ІІІ. Заключение
   Процесите на секуларизация  и десекуларизация винаги са съпътствали човешката история със своеобразната логика, западането на религията да върви ръка за ръка с осъзнаването на homo religious (G. Von der Leeuw). Това от своя страна създава потребност от религиозно пространство и връщане на идеята за Бог в сърцевината на Аза. Подобна теза издига Бенедиктър, един от съвременните социални анализатори. Ако началото на XXI век бележи третия етап на постмодернизма той загатва и за залеза му (Benedikter, R., 2014.). Оптимистичната му прогноза предполага качествено ново преживяване през едновременното осмисляне на обектно-субектността. Състояние на доконцептуално – цялостно духовно вдъхновение (според собственото му определение), труден избор в контекста на духовен или консуматорски хедонизъм. Дълбочината на индивидуално и социално преживяване актуално издига въпроса за ценностите в контекста на вярата. Вярата, като потребност не се изчерпва в система от ритуали, а функционира в дълбоки културни пластове способни да устоят на тежки исторически преходи. В този смисъл българската идентичност се е съхранявала не през политически, идеологически или икономически превратности, а в среда на православен културно-религиозен континуитет. Именно православието влиза в ролята на социална матрица, която спасява българите от пълна асимилация в условия на липса на политическа субектност. Това е доказателство, че вярата не е само форма на духовност, а културен код заложен в йерархията на смисъла. В днешната реалност, най-вече военните университети са в състояние да изграждат така необходимите духовни, нравствени и физически качества в бъдещите поколения. 

